Peder Hvelplund (EL), 2025-06-04:
Tak for ordet.
Det er jo en meget alvorlig debat, vi skal have her i dag, med baggrund i en forholdsvis tragisk historik, en baggrund, som baserer sig på en lang række menneskerettighedskrænkelser, krænkelser af børns rettigheder, krænkelser af borgeres rettigheder og forfalskede dokumenter, som har betydet, at der i stort set alle de adoptionssager, der har været her i Danmark, har været en forkert behandling.
Derfor handler den her debat om det helt fuldstændig principielle spørgsmål: Betyder det, at vi i Danmark har begået et systemisk svigt af de adopterede børn, og i princippet også af adoptanterne, men jo også af de biologiske forældre til de adopterede børn, som er kommet til Danmark fra 1964 og frem til i dag?
Hvordan sikrer vi, at de får en form for anerkendelse for det systemiske svigt, vi har udsat dem for?
For mig at se
er der kun ét svar.
Det er der også for FN, og det er den klare anmodning fra FN om, at man laver en tilbundsgående juridisk undersøgelse – det er der også en lang række andre lande der har gjort – af det ansvar, der ligger hos myndighederne, altså på systemniveau.
Det er jo fuldstændig fundamentalt, for det er det, der betyder, at vi til de adopterede – og jeg kan se, at mange er til stede her i salen i dag – kan sige: Det er ikke jeres skyld; det er os, der har svigtet; vi skylder jer i den grad en undskyldning for den behandling, I har været udsat for.
Det er klart, at det også kan betyde, at der efterfølgende skal kunne ydes erstatning; det vil kun være rimeligt.
Jeg kan konstatere her i dag, at regeringen sammen med SF og Konservative har indgået en aftale, hvor der bliver taget nogle små skridt fremad.
Jeg vil udtrykke fuld anerkendelse for, at der bliver afsat nogle penge til en juridisk rådgivning, men det betyder bare stadig væk, at de adopterede kommer til personligt at skulle anlægge sag mod staten, frem for at staten kollektivt anerkender sit ansvar.
Jeg synes, det er positivt, at der bliver afsat midler til attacherer på fire ambassader, men det ændrer bare ikke på det, der er den grundlæggende udfordring, nemlig at vi som samfund har et ansvar.
Vi skal tage ansvaret på os.
Vi skal sige til de adopterede: Undskyld, det er os, der har begået fejl; det er ikke jer.
Det er jo rigtigt, at det ikke er første gang, vi står her.
Når vi bliver ved med at rejse det, er det jo netop, fordi situationen konstant forværres.
Vi står med en humanitær katastrofe af helt ufattelige dimensioner, og på trods af det er det, som om regeringen nærmest dumstædigt fastholder, at man ikke ønsker at gøre det, som WHO anmoder os om.
For virkeligheden er jo, at de stationære hospitaler er bombet i smadder.
Felthospitalerne, hvoraf fem er helt eller delvis fungerende, lider jo stadig væk af en mangel på helt akut nødvendig medicin; det er antibiotika, det er smertestillende medicin.
Vi har hørt fra Læger uden Grænser, hvordan man får en lille pige ind til behandling, som er et bombeoffer, og hvor man står og piller tøjstumper ud af forbrændt kød uden nogen som helst mulighed for at give smertestillende og uden at kunne give antibiotikabehandling.
Vi taler om patienter, som er akut truet af alvorlig kræftsygdom, og hvor den eneste redning er, at man kan lave en medicinsk evakuering.
Og det er jo netop det, der er baggrunden for, at WHO anmoder om det, altså at nærområdeindsatsen ikke er tilstrækkelig.
Hospitalerne i nærområdet er jo allerede overbelastede.
Altså, hvis vi tager et land som Egypten, er der over 4.000 patienter indlagt.
WHO vurderer netop, at der ikke er mere kapacitet, og det er jo derfor, at man har 12.500 patienter stående på venteliste, heraf 4.500 børn, hvis eneste redning er, at man vil kunne medicinsk evakuere dem.
Der er 520 læger herhjemme, hvoraf nogle er til stede her i salen i dag, der helt konkret laver en anmodning til regeringen og siger: Vi har kapaciteten, vi har kompetencerne, vi har viljen, vi har setuppet fra de ukrainske patienter, og det eneste, vi mangler, er den politiske vilje.
Hvad er regeringens og ministerens svar så til dem?